text: Над 2100 дръвчета и 48 000 цветя са засадени във Велико Търново и край града от началото на годината, пише dariknews.bg. Старата столица ще стане още по-зелена и цветна с 16 броя платан, 51 брези, 57 броя чинар, 8 броя шестил, четири липи, кълбести явор и ясен.
  Залесяването обхвана парковете "Дружба", "Бузлуджа", "Колю Фичето", местността "Боруна", зелената ивица по бул. "Никола Габровски", пространства около детски площадки в различни квартали и части на Старата столица. Покрай екопътеката за Арбанаси са посадени 1000 броя цер и 1000 броя червен дъб.
  124 от дръвчетата са дарени от фирма "Хит" ООД, а Община Велико Търново благодари за жеста. Близо 25 500 пролетни и 23 000 есенни цветя от видовете виола, тагетис, колеус, бегония и др. красят парковете и зелените площи и превръщат Велико Търново в още по-цветен град.
  Успешен бе и проектът "Моята градинка", чрез който Община Велико Търново всяка година насърчава жителите да облагородяват пространствата край домовете си. 22 бяха подадените и одобрени молби за залесяване, а в различни части на града са засадени 962 броя цветя, храсти и дръвчета: липа, смърч, бреза, вербена, сабина, туя, винка, лигуструм, хибискус, хортензия, вайгела, люляк, лавандула, роза, кана, туя, хамерокалис, форзиция, спирея и други.